**ព្រះរាជាណាចក្រកម្ពុជា**

**ជាតិ សាសនា ព្រះមហាក្សត្រ**

rr°ss

**ក្រសួងអប់រំ យុវជន និងកីឡា**

**សាកលវិទ្យាល័យគ្រប់គ្រង និងសេដ្ឋកិច្ច**

3

គោលការណ៍ និងនីតិវិធី

ស្តីពីៈ

ការជ្រើសរើសនិស្សិតចូលរៀនថ្នាក់ឆ្នាំសិក្សាមូលដ្ឋាន

​​​​​​​​​**-**បានឃើញព្រះរាជក្រម ០២/រកម/០១៩៦.០១ ចុះថ្ងៃទី ២៤ ខែ មករា ឆ្នាំ ១៩៩៦ ដែលប្រកាសឱ្យ ប្រើច្បាប់ ស្តីពីការបង្កើតក្រសួងអប់រំ យុវជន និងកីឡា

-បានឃើញព្រះរាជក្រឹត្យ នស/រកត/០៣០៣/១២៩ ចុះថ្ងៃទី ៣១ ខែ មីនា ឆ្នាំ ២០០៣ ស្តីពីការទទួលស្គាល់គុណភាពអប់រំឧត្តមសិក្សា

-បានឃើញអនុក្រឹត្យលេខ ០១ អនក្រ ចុះថ្ងៃទី ២០ ខែ មករា ឆ្នាំ ១៩៩២ ស្តីពីការបង្កើត និងការគ្រប់គ្រងគ្រឹះស្ថានឧត្តមសិក្សា និងសិក្សាឯកទេស

-បានឃើញអនុក្រឹត្យលេខ ៥៤ អនក្រ.បក ចុះថ្ងៃទី ១៣ ខែ មិថុនា ឆ្នាំ ២០០២ ស្តីពី លក្ខណៈវិនិច្ឆ័យ នៃការបង្កើតសាកលវិទ្យាល័យ

-បានឃើញអនុក្រឹត្យលេខ ២៥ អនក្រ.បក ចុះថ្ងៃទី ០៧ខែ មីនា ឆ្នាំ ២០០៦ ស្តីពីការទទួលស្គាល់ការប្រែក្លាយ ពីវិទ្យាស្ថានគ្រប់គ្រង និងសេដ្ឋកិច្ចទៅជា សាកលវិទ្យាល័យគ្រប់គ្រង និងសេដ្ឋកិច្ច ដោយរាជរដ្ឋាភិបាល នៃព្រះរាជាណាចក្រកម្ពុជា

-យោងតាមលក្ខន្តិកៈទូទៅស្តីពីការគ្រប់គ្រង និងការប្រព្រឹត្តទៅ របស់សាកលវិទ្យាល័យគ្រប់គ្រង និងសេដ្ឋកិច្ច

-យោងតាមការចំាបាច់របស់សាកលវិទ្យាល័យគ្រប់គ្រង និងសេដ្ឋកិច្ច

ដើម្បីជ្រើសរើសនិស្សិត ឱ្យចូលរៀនថ្នាក់ឆ្នាំសិក្សាមូលដ្ឋាន ប្រកបដោយគុណភាព ប្រសិទ្ធភាព ក្រមសីលធ៌ម វិន័យថ្លៃថ្នូរ និងមានរបៀបរៀបរយល្អក្នុងការសិក្សា គណៈគ្រប់គ្រងសាកលវិទ្យាល័យគ្រប់គ្រង និង សេដ្ឋកិច្ចបានដាក់ចេញនូវគោលការណ៍សម្រាប់អនុវត្តដែលមានខ្លឹមសារដូចតទៅ៖

ជំពូក១

បទប្បញ្ញាតិទូទៅ

**ប្រការ១:** គោលការណ៍នេះមានឈ្មោះថា “គោលការណ៍ និងនីតិវិធី ស្តីពីការជ្រើសរើសនិស្សិតចូលរៀនថ្នាក់ឆ្នាំសិក្សាមូលដ្ឋាន“ត្រូវបានរៀបចំចងក្រងឡើង និងអនុម័តឱ្យប្រើប្រាស់ដោយថ្នាក់ដឹកនាំសាកលវិទ្យាល័យ ក្នុងគោលដៅ និងព្រំដែនអនុវត្តចំពោះក្របខណ័្ឌនិស្សិតរបស់ សាកលវិទ្យាល័យគ្រប់គ្រង និងសេដ្ឋកិច្ចនៅទីតាំងគោល និងសាខាទាំងអស់ដែលមាននៅក្នុងព្រះរាជាណាចក្រកម្ពុជា។

**ប្រការ២:** គោលការណ៍នេះ មានគោលបំណង ណែនាំតម្រង់ទិសដល់បុគ្គលិក និងនិស្សិតឱ្យបានយល់ដឹងកាន់តែច្បាស់លាស់អំពីលក្ខខណ្ឌដែលអាចចូលសិក្សា នៅសាកលវិទ្យាល័យគ្រប់គ្រង និងសេដ្ឋកិច្ច។

**ប្រការ៣:** និស្សិតគ្រប់ជំនាន់ដែលអាចចុះឈ្មោះចូលរៀននៅសាកលវិទ្យាល័យគ្រប់គ្រង និងសេដ្ឋកិច្ច ត្រូវមានលក្ខណៈសម្បត្តិគ្រប់គ្រាន់ដូចមានចែងក្នុងគោលការណ៍ និងនីតិវិធីនៃការជ្រើសរើសនិស្សិតចូលរៀនថ្នាក់ឆ្នាំសិក្សាមូលដ្ឋាន។

ជំពូក២

លក្ខខណ្ឌជ្រើសរើសនិស្សិតចូលរៀនថ្នាក់ឆ្នាំសិក្សាមូលដ្ឋាន

ក-អំពីលក្ខខណ្ឌសមត្ថភាព

**ប្រការ៥:** និស្សិតដែលអាចជ្រើសរើសឱ្យចូលរៀនថ្នាក់ឆ្នាំសិក្សាមូលដ្ឋានបានត្រូវមានសញ្ញាបត្រមធ្យម សិក្សាទុតិយភូមិ ឬសញ្ញាបត្រដែលមានតម្លៃស្មើ។

**ប្រការ៦:** ចំពោះនិស្សិតដែលបានជ្រើសរើសយកមហាវិទ្យាល័យគ្រប់គ្រងពាណិជ្ជកម្ម និងទេសចរណ៍មហាវិទ្យាល័យវិទ្យាសាស្រ្ត និងបច្ចេកវិទ្យា មហាវិទ្យាល័យនីតិសាស្រ្ត និងសេដ្ឋកិច្ច មហាវិទ្យាល័យកសិកម្ម និងអភិវឌ្ឍជនបទ ដែលមានសញ្ញាបត្រមធ្យមសិក្សាទុតិយភូមិមុនឆ្នាំ២០០២ ត្រូវឆ្លងកាត់លទ្ធផលនៃការប្រឡងតេស្តទើបអាចចូលរៀនបាន។ ដោយឡែកមុខវិជ្ជាប្រឡងផ្អែកតាមសេចក្តីណែនាំលេខ០៩ អយក.សណន របស់ក្រសួងអប់រំយុវជន និងកីឡា។

**ប្រការ៧:** ចំពោះនិស្សិតដែលបានជ្រើសរើសយកមហាវិទ្យាល័យគ្រប់គ្រងពាណិជ្ជកម្ម និងទេសចរណ៍មហាវិទ្យាល័យវិទ្យាសាស្រ្ត និងបច្ចេកវិទ្យា មហាវិទ្យាល័យនីតិសាស្រ្ត និងសេដ្ឋកិច្ច មហាវិទ្យាល័យកសិកម្ម និងអភិវឌ្ឍជនបទ ដែលមានសញ្ញាបត្រមធ្យមសិក្សាទុតិយភូមិចាប់ពីឆ្នាំ២០០២មក ត្រូវបានជ្រើសរើសឱ្យចូលរៀនដោយផ្អែកតាមព្រឹត្តិបត្រពិន្ទុប្រឡងសញ្ញាបត្រមធ្យមសិក្សាទុតិយភូមិ។ ដោយឡែកមុខវិជ្ជាដែលត្រូវបានធ្វើការជ្រើសរើស ផ្អែកតាមសេចក្តីណែនាំលេខ០៩ អយក.សណន របស់ក្រសួងអប់រំយុវជន និងកីឡា។

**ប្រការ៨:** ចំពោះនិស្សិតដែលជ្រើសរើសយកមហាវិទ្យាល័យសិល្បៈមនុស្សសាស្រ្ត និងភាសាបរទេស ដេប៉ាតឺម៉ង់ភាសាបរទេស ត្រូវធ្វើការប្រឡងចូលរៀន។ ដោយឡែកមុខវិជ្ជាប្រឡងផ្អែកតាម សេចក្តីណែនាំលេខ០៩ អយក.សណន របស់ក្រសួងអប់រំយុវជន និងកីឡា។

ខ-អំពីលក្ខខណ្ឌបុគ្គលភាព

**ប្រការ៩:** និស្សិតទាំងពីរភេទ គ្រប់វ័យ ជនជាតិ សាសនា……អាចធ្វើការដាក់ពាក្យសុំនិងប្រឡងតេស្តចូលរៀននៅសាកលវិទ្យាល័យគ្រប់គ្រងនិងសេដ្ឋកិច្ចទៅតាមជំនាញដែលខ្លួនមានសមត្ថភាព ដូចបានបង្ហាញក្នុងលក្ខខណ្ឌខាងលើ ប៉ុន្តែមិនត្រូវបានអនុញ្ញាតិចំពោះបុគ្គលដែលមានស្ថានភាពដូចខាងក្រោមៈ

 -បុគ្គលដែលជាប់ពាក់ព័ន្ធសុពលភាពបទល្មើសព្រហ្មទណ្ឌផ្សេងៗ

 -បុគ្គលដែលកំពុងប្រព្រឹត្តិថ្នាំញៀន​ ឬមានជាតិញៀនក្នុងខ្លួន។

គ-អំពីក្រមសីលធម៌

**ប្រការ១០:** និស្សិតដែលអាចចូលរៀនថ្នាក់ឆ្នាំសិក្សាមូលដ្ឋាននៅសាកលវិទ្យាល័យត្រូវមានក្រមសីលធម៌ដូចខាងក្រោមៈ

១-និស្សិតត្រូវមានសីលធម៌ស្អាតស្អំបំពេញកាតព្វកិច្ចសមជាកុលបុត្រតំណាងទំនៀមទំលាប់ប្រពៃណីវប្បធម៌បវររុងរឿងរបស់ខ្មែរ។

២-និស្សិតត្រូវមានអត្តចរិកស្លូតបូត សុភាពរាបសា ចេះគោរពរាប់អាន និងថ្លៃថ្នូរ។

៣-និស្សិតត្រូវមានមនសិការទូលំទូលាយ ជៀសវាងការរើសអើងគ្រប់ប្រការ។

៤-និស្សិតត្រូវខិតខំរៀនសូត្រ និងបំពេញគ្រប់កិច្ចការនិស្សិត តាមកម្មវិធីរបស់សាកលវិទ្យាល័យ។

៥-និស្សិតត្រូវរៀបចំខ្លួនប្រកបដោយអនាម័យ កាត់សក់សមរម្យសក្តិសមជានិស្សិត សាកលវិទ្យាល័យជៀសវាងការទុកសក់ ​ឬម៉ូតសក់ ហួសប្រមាណ ឬចំលែកហួសពីបុគ្គលិកលក្ខណៈអ្នកសិក្សា។

ឃ-អំពីការទទួលស្គាល់ផ្លូវការ

**ប្រការ១១:​​​​** សាកលវិទ្យាល័យ ទទួលស្គាល់បញ្ជីឈ្មោះនិស្សិតក្នុងក្របខ័ណ្ឌផ្លូវការបានលុះត្រាៈ

១-និស្សិតបានបំពេញសំណុំបែបបទលើការដាក់ពាក្យសុំចូលរៀនត្រឹមត្រូវ។

២-និស្សិតត្រូវបានជ្រើសរើសជាប់ រឺ ប្រឡងតេស្តជាប់ជាស្ថាពរ តាមកម្មវិធីរបស់សាកលវិទ្យាល័យ។

៣-និស្សិតបានបំពេញកាតព្វកិច្ចបង់ថ្លៃសិក្សាជូនសាកលវិទ្យាល័យគ្រប់ចំនួន ទៅតាមស្ថានភាព និងលក្ខខណ្ឌនានា។

៤-សាកលវិទ្យាល័យរៀបចំបញ្ជីឈ្មោះនិស្សិត ដើម្បីធ្វើការស្នើរសុំការទទួលស្គាល់ពីក្រសួងអប់រំ យុវជន និងកីឡា។

ជំពូក៣

នីតិវិធី និងដំណើរការជ្រើសរើសនិស្សិតឱ្យចូលរៀនថ្នាក់ឆ្នាំសិក្សាមូលដ្ឋាន

**ប្រការ១២:​​​​** ការជ្រើសរើសនិស្សិតឱ្យចូលរៀនត្រូវអនុវត្តតាមនីតិវិធី និងដំណើរការដូចតទៅៈ

**ក-ការផ្សព្វផ្សាយ**

-តាមវិទ្យុ តាមទូរទស្សន៍ តាមទស្សនាវដ្តី តាមបដាពណិជ្ជកម្ម ការចែកខិតប័ណ្ណនានា

-ធ្វើបដ្ឋកថាផ្សព្វផ្សាយនៅតាមវិទ្យាល័យនានា-អ្នកតំណាងចុះផ្សព្វផ្សាយសេវាកម្ម

**ខ-ការដាក់ពាក្យ**

និស្សិតទាំងអស់ត្រូវធ្វើការដាក់ពាក្យសុំចុះឈ្មោះចូលរៀនឱ្យបានត្រឹមត្រូវ ​​និងទាន់ពេលវេលាដែលបានប្រកាសកំណត់ឱ្យដាក់ជាផ្លូវការដោយសាកលវិទ្យាល័យ។

**គ-ការជ្រើសរើស**

និស្សិតទាំងអស់ត្រូវបានធ្វើការជ្រើសរើសតាមនីតិវិធីដូចមានចែងក្នុងប្រការ៥ ប្រការ៦ ប្រការ៧ និងប្រការ៨។

**ប្រការ១៣:** ក្នុងមួយឆ្នាំសិក្សាសាកលវិទ្យាល័យមានការជ្រើសរើសនិស្សិតចូលរៀនចំនួន ២ដងគឺៈ

 -លើកទី១នៅកំឡុងខែវិច្ឆិកា

 -លើកទី២នៅកំឡុងខែមេសា

ជំពូក៤

អវសាន្តគោលការណ៍

**ប្រការ១៤:** រាល់គោលការណ៍​ទាំងឡាយណាដែលមានខ្លឹមសារខុស ឬផ្ទុយពីគោលការណ៍នេះ ត្រុវចាត់ទុកជានិរាករណ៍។

**ប្រការ១៥:** និរាករណ៍គោលការណ៍នេះ លុះត្រាតែមានការអនុម័តជាផ្លូវការ ពីគណៈគ្រប់គ្រងសាកលវិទ្យាល័យលើការ កែតំរូវ ឬបន្ថែមបន្ថយក្នុងជំពូក ឬប្រការមួយចំនួន​ ឬមានគោលការណ៍ថ្មីមកជំនួសទាំងស្រុង។

ជំពូក៥

ការចូលជាធរមាន

**ប្រការ១៦:** គោលការណ៍នេះបានអនុម័តជាផ្លូវការ និងមានប្រសិទ្ធភាពប្រើប្រាស់ចាប់ពីថ្ងៃចុះហត្ថលេខានេះតទៅ។

បណ្ឌិត ទុន ភក្តី

បាត់ដំបង​ ថ្ងៃទី...............ខែ.................ឆ្នាំ២០...

សាកលវិទ្យាធិការ

ចម្លងជូន

* ក្រុមប្រឹក្សាភិបាល

“ដើម្បីជ្រាបជាព័ត៌មាន”

* គ្រប់ការិយាល័យពាក់ព័ន្ធ

“ដើម្បីអនុវត្ត”

* ឯកសារ កាលប្បវត្តិ